Gwenda Griffith

Cynhyrchydd teledu o Gymraes oedd Gwenda Griffith (10 Mawrth 1942 – 21 Mai 2024).

Magwyd Gwenda yng Nghorwen ac aeth i Ysgol Ramadeg y Merched yn y Bala. Graddiodd ym Mhrifysgol Cymru, Aberystwyth.

 Gyrfa 
Sefydlodd y cwmni Fflic yn 1982 er mwyn cynhyrchu rhaglenni teledu ar gyfer S4C. Yn yr 1980au cynhyrchodd y gyfres i ddysgwyr Now You're Talking. Yn y 2000au cafwyd cyfresi dysgu Cymraeg Welsh in a Week a Cariad@Iaith' yn 2000au.

Roedd Gwenda yn gynllunydd tai ac roedd nifer o'i cynhyrchiadau teledu yn adlewyrchu ei diddordebau. Cynhyrchodd y gyfres ffasiwn Steil, Pedair Wal a 04 Wal, Y Tŷ Cymreig a Cwpwrdd Dillad. Cynhyrchodd raglenni plant hefyd yn cynnwys Stwffio, Nics Nain a Hip neu Sgip?

Yn 2005, daeth Fflic yn rhan o gwmni Boomerang (Boom erbyn hyn). Yn y cyfnod hwn, cynhyrchwyd nifer o raglenni eraill yn cynnwys Cegin Bryn, 100 Lle, Dal Ati, Ceffylau Cymru a Caeau Cymru.

Roedd Gwenda wedi bod yn aelod o Fwrdd Ymddiriedolaeth Nant Gwrtheyrn ers mis Tachwedd 2014.

 Anrhydeddau 
Yn 2002 derbyniodd wobr arbennig Cymraes y Flwyddyn yn y Cyfryngau ac yn 2012 fe’i anrhydeddwyd gan Gymdeithas Frenhinol Penseiri yng Nghymru i gydnabod gwasanaeth arbennig yn hybu pensaernïaeth.

Fe'i urddwyd i'r Orsedd gyda Gwisg Las yn 2012.

 Bywyd personol 
Roedd yn briod a Huw ac roedd ganddynt ddau o blant – Dylan a Beca.

Bu farw yn 82 mlwydd oed ar ôl salwch byr. Cynhaliwyd ei angladd ar Ddydd Iau 13 Mehefin 2024 yn Amlosgfa Coychurch, Pen-y-bont ar Ogwr, gyda gwahoddiad i'r galarwyr "wisgo yn smart, mewn lliw o'ch dewis".

Cyfeiriadau

Categori:Genedigaethau 1942
Categori:Cynhyrchwyr teledu o Gymru
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Cyn-fyfyrwyr Prifysgol Aberystwyth